France Gall

D**'France Gall**, gebuer den 9. Oktober 1947 zu Paräis als **Isabelle Geneviève Marie Anne Gall**, a gestuerwen de 7. Januar 2018 zu Neuilly-sur-Seine, war eng franséisch Sängerin. Si huet hir Karriär 1963 ugefaangen.

## Biographie
Encouragéiert vun hirem Papp, dem Liddertexter Robert Gall, deen ënner anerem dem Charles Aznavour säi Lidd *La mamma* geschriwwen huet, huet d'France Gall am Alter vu 16 Joer ugefaangen hir éischte Lidder opzehuelen. No der Verëffentlechung vun hirer éischter Single *Ne soi pas si bête* (1963), hat d'France Gall eng Rei erfollegräicher Yéyé a Lolita-Pop Singelen opgeholl, déi meeschtens vun hirem Papp (ënner anerem *Sacré Charlemagne*) oder vum Serge Gainsbourg (ënner anerem *Laisse tomber les filles*) geschriwwe goufen.

1965, am Alter vu 17 Joer huet si Lëtzebuerg beim Eurovision Song Contest mam Lidd *[[Poupée de cire, poupée de son]]* vertrueden. Si koum op déi 1. Plaz mat 32 Punkten an d'Lidd ass e groussen Hit a Westeuropa ginn. De Gainsbourg huet als Auteur vum Lidd nach e puer weider Stécker fir d'France Gall geschriwwen, bis se nom kontroversen Text vum Lidd *Les sucettes* an dem kommerzielle Mësserfolleg vu verschiddene vun hire Placken opgehalen huet, mat him zesummenzeschaffen.

Géint Enn vun den 1960er huet d'France Gall eng Karriär als Schlagersängerin an Däitschland ugefaange mat erfollegräicher Lidder wéi *Ein bißchen Goethe, ein bißchen Bonaparte* an *A Banda (Zwei Apfelsinen im Haar)*. Si huet 1968, 1969 an 1970 beim *Deutscher Schlager-Wettbewerb* deelgeholl. 1969 huet si mam Gigliola Cinquetti beim bekannten italieenesche Festival vu Sanremo matgemaach, wou si d'Lidd *La pioggia* (*L'orage* op Franséisch) virgedroen hunn.

Obwuel si weiderhi Placken a Frankräich erausbruecht huet, hat keng dovu Succès, bis si 1974 de franséische Sänger a Komponist Michel Berger kenne geléiert huet. Hien huet d'Single *La déclaration d'amour* produzéiert a war domat verantwortlech fir der France Gall hire Comeback an hirem Heemechtsland mat Hitte wéi *Musique* a *Si, maman si*. Deenen zwee hir professionell Relatioun huet sech och zu enger privater Partnerschaft entwéckelt: d'France Gall an de Michel Berger sinn 1976 bestuet ginn a kruten zwee Kanner zesummen.

1979 huet d'France Gall an der immens erfollegräicher Rockoper *Starmania* matgemaach. An den 1980er huet si sech a verschiddene Campagne fir humanitär Hëllef engagéiert a weiderhi populär Singele verëffentlecht (*Il jouait du piano debout*, *Tout pour la musique*...). 1980 huet si d'Duett *Donner pour donner* mam Elton John opgeholl.

Den Album *Babacar* ass 1987 erauskomm, vun deem d'Lidd mam selwechten Numm an *Ella, elle l'a* als Singelen ausgekoppelt goufen. Déi zwee Lidder waren e grousse Succès, haaptsächlech *Ella, elle l'a*, en Hommage un déi amerikanesch Sängerin Ella Fitzgerald, dat et souguer fäerdeg bruecht huet d'Nummer Eent an den däitschen an an den éisträicheschen Charts z'erreechen.

D'France Gall huet am Juni 1992 mat hirem Mann den Album *Double Jeu* erausbruecht, mä de Michel Berger ass méi spéit am Joer un engem Häerzinfarkt gestuerwen. Op hirem leschte Studiosalbum *France* (1996) huet d'France Gall eegen Interpretatioune vum Michel Berger senge Lidder gesongen. Nodeem hir Duechter 1997 u Mukoviszidos gestuerwe war huet d'France Gall sech aus dem Museksgeschäft zeréckgezunn an nëmmen nach vereenzelt an der Ëffentlechkeet opgetratt.

### Privatliewen
Vun 1964 bis 1967 war d'France Gall mam Claude François zesummen, vun 1970 bis 1974 mam Sänger Julien Clerc. Vun 1976 bis zu sengem Doud 1992 war se mam Michel Berger bestuet.

Si hat en Haus op enger Insel no bei der senegaleesescher Haaptstad Dakar.

## Bekannt Lidder
* 1963: *Ne sois pas si bête*
* 1964: *Laisse tomber les filles*
* 1964: *Le premier chagrin d'amour*
* 1965: *[[Poupée de cire, poupée de son]]* (däitsch Versioun: *Das war eine schöne Party*) (#1 NO; #2 DE; #4 BE-FL; #6 NL)
* 1965: *Sacré Charlemagne*
* 1966: *L'Amérique*
* 1966: *Les sucettes*
* 1968: *A Banda (Zwei Apfelsinen im Haar)* (#16 DE)
* 1968: *Computer Nr. 3* (#24 DE)
* 1969: *La pioggia* (franséisch Versioun: *L'orage*)
* 1969: *Ein bißchen Goethe, ein bißchen Bonaparte* (#14 DE)
* 1974: *La déclaration d'amour*
* 1976: *Comment lui dire*
* 1977: *Musique*
* 1977: *Si, maman si*
* 1978: *Viens je t'emmène*
* 1980: *Il jouait du piano debout*
* 1981: *Tout pour la musique*
* 1981: *Résiste*
* 1984: *Débranche!*
* 1987: *Babacar* (#11 FR; #14 DE)
* 1987: *Ella, elle l'a* (#1 DE, AT; #2 FR; #4 SE; #5 CH)
* 1988: *Evidemment* (#6 FR)

## Um Spaweck

* Discographie op hitparade.ch